ഈരാറ്റുപേട്ട നഗരസഭാ ഭരണം വീണ്ടും യുഡിഎഫിന് സുഹ്റ അബ്ദുള് ഖാദര് നഗരസഭാധ്യക്ഷ ഈരാറ്റുപേട്ട: ഇന്നലെ നടന്ന നഗരസഭാധ്യക്ഷ തെരഞ്ഞെടുപ്പില് മുന് നഗരസഭാധ്യക്ഷ മുസ്ലിം ലീഗിലെ സുഹ്റ അബ്ദുള് ഖാദര് വീണ്ടും തെരഞ്ഞടുക്കപ്പെട്ടു. എസ്ഡിപിഐയിലെ നസീറ സുബൈറിനെയാണു പരാജയപ്പെടുത്തിയത്. സുഹ്റയ്ക്ക് 14 വോട്ടും നസീറയ്ക്ക് അഞ്ച് വോട്ടും ലഭിച്ചു. എല്ഡിഎഫിലെ ഒന്പത് അംഗങ്ങള് കൗണ്സില് യോഗത്തില് എത്തിയിരുന്നില്ല. യുഡിഎഫിലെ നഗരസഭാധ്യക്ഷ സുഹ്റ അബ്ദുള് ഖാദറിനെതിരേ എല്ഡിഎഫ് കൊണ്ടുവന്ന അവിശ്വാസപ്രമേയം എസ്ഡിപിഐ പിന്തുണയോടെ പാസായതിനെത്തുടര്ന്നാണു പുതിയ അധ്യക്ഷയെ തെരഞ്ഞെടുക്കാന് യോഗം ചേര്ന്നത്. യുഡിഎഫില്നിന്നും കൂറുമാറിയ കൗണ്സിലര് അന്സലനാ പരീക്കുട്ടി യോഗത്തിലെത്തി സുഹ്റ അബ്ദുള് ഖാദറിനു വോട്ട് ചെയ്തു. കാഞ്ഞിരപ്പള്ളി ഐഎച്ച്ഡിപി പ്രോജക്ട് ഓഫീസര് സി. വിനോദ് കുമാര് വരണാധികാരിയായിരുന്നു.അവിശുദ്ധ കൂട്ടുകെട്ട് തകര്ന്നു: സജി മഞ്ഞക്കടന്പില് കോട്ടയം: ഈരാറ്റുപേട്ട നഗരസഭാ ഭരണം അട്ടിമറിക്കാനായി എല്ഡിഎഫ് രൂപപ്പെടുത്തിയെടുത്ത അവിശുദ്ധ കൂട്ടുകെട്ട് ചീട്ടുകൊട്ടാരം പോലെ തകര്ന്നടിഞ്ഞിരിക്കുകയാണെന്ന് യുഡിഎഫ് ജില്ലാ ചെയര്മാന് സജി മഞ്ഞക്കടന്പില് പറഞ്ഞു.